Ego Odo, dominus de Aspromonte et filius meus Guillelmus notum facimus nos benigne concessisse et in perpetuam eleemosinam dedisse domui de Moris pasturas Landriville, ubicumque fuerint in bosco et in plano ad opus omnium animalium et pecorum libere possidendas, et si damnum fecerint sine menda restituent capitale; preterea querelas de nemore de Corest et de pascuis de Villenesse et Landrivilla et omnes alias querelas scilicet quibus eos vexabamus benigne acquictavimus; concessimus etiam dictis fratribus ut quiete possideant omnia que acquisierint, de quibus investiti sunt, que ad jus nostrum aliquo modo pertinent in omnibus utilitatibus. Hec omnia concessit et in eleemosinam dedit uxor mea Margarita et filia ejus, Elisabeth, uxor filii mei Guillelmi, de quarum capite hec omnia movebant. Laudaverunt etiam hec omnia Odo et Hugo filii mei. Actum anno Domini MºCCºXº.